แบงก์ตั้งการ์ด คุมเข้มผลิตรถหวั่นโอเวอร์ฮีต
ธนาคารคุมเข้มปล่อยกู้ลูกค้าผู้ผลิตชิ้นส่วนยานยนต์ หลังแห่ขอกู้ขยายไลน์ผลิตรับนโยบายรถคันแรก หวั่นเกิดปัญหาหากหลังนโยบายรัฐหมดอายุลง
20 ส.ค. 2555

ธนาคารคุมเข้มปล่อยกู้ลูกค้าผู้ผลิตชิ้นส่วนยานยนต์ หลังแห่ขอกู้ขยายไลน์ผลิตรับนโยบายรถคันแรก หวั่นเกิดปัญหาหากหลังนโยบายรัฐหมดอายุลง 
นายพัชร สมะลาภา รองกรรมการผู้จัดการ ธนาคารกสิกรไทย กล่าวว่า มาตรการขยายระยะเวลาการส่งมอบรถคันแรกออกไปอย่างไม่มีกำหนดของรัฐบาล โดยมีเงื่อนไขว่าต้องจองซื้อรถยนต์ภายในปีนี้ ส่งผลให้ในขณะนี้กลุ่มลูกค้าผู้ผลิตอะไหล่และชิ้นส่วนรถยนต์มียอดการเบิกใช้สินเชื่อหมุนเวียนที่เพิ่มสูงขึ้นจากปกติค่อนข้างมาก และลูกค้าบางส่วนเริ่มมีแผนขยายไลน์การผลิต เพื่อเร่งกำลังการผลิตรองรับความต้องการซื้อรถยนต์ในประเทศที่เพิ่มขึ้นตามคำสั่งซื้อของลูกค้า
นายพัชร กล่าวว่า การเบิกใช้สินเชื่อที่เพิ่มขึ้นตามความต้องการซื้อรถยนต์จากนโยบายกระตุ้นของรัฐบาลเป็นเรื่องเข้าใจได้ และธนาคารยังคงปล่อยสินเชื่อให้ลูกค้าตามปกติในขณะนี้ สำหรับลูกค้าที่ต้องการขยายไลน์การผลิต ธนาคารต้องตรวจสอบแผนธุรกิจเข้มงวดมากขึ้น เนื่องจากหากปล่อยกู้ไปแล้วนโยบายรถคันแรกหมดอายุลง ทำให้อุปสงค์ในตลาดกลับเข้าสู่ภาวะปกติ ลูกค้าที่กู้ยืมเงินจะทำอย่างไร มีแผนรับมือหรือไม่
“ตอนนี้เราเห็นสัญญาณการใช้สินเชื่อในกลุ่มยานยนต์กระโดดขึ้นมา แต่สินเชื่อส่วนใหญ่เป็นสินเชื่อหมุนเวียน ขณะที่สินเชื่อขยายโรงงาน ซื้อเครื่องจักรก็มีอยู่ไม่มาก เพราะเราระมัดระวังหากลูกค้ามองแค่ผลระยะสั้นในอนาคตอาจมีปัญหาตามมาได้” นายพัชร กล่าว 
ด้านนายเวทย์ นุชเจริญ รองกรรมการผู้จัดการใหญ่ ธนาคารกรุงไทย กล่าวว่า ในครึ่งปีหลังนี้ธนาคารจะมีการเพิ่มความระมัดระวังในการปล่อยสินเชื่อเพื่อขยายกำลังการผลิตในกลุ่มธุรกิจที่เกี่ยวข้องกับยานยนต์มากขึ้น เนื่องจากมีความต้องการเข้ามามากตามความคึกคักของยอดขายรถยนต์ใหม่ในตลาด เนื่องจากในช่วงที่ผ่านมาธนาคารได้ปล่อยกู้ให้กับผู้ประกอบการขนาดใหญ่หลายรายล่วงหน้าไปแล้ว
“รายใหญ่ที่เราปล่อยให้ไปขยายไลน์ผลิต เพราะเขามองระยะไกลไปถึงเออีซี แม้ว่าโครงการรถคันแรกหมดไป แต่รายได้ก็จะยังคงที่เพราะมีตลาดรองรับ แต่ผู้ประกอบการรายเล็ก รายกลางนั้น เราคงต้องดูให้ดีว่าเขามีแผนอย่างไร มีความสุ่มเสี่ยงหรือไม่” นายเวทย์ กล่าว
นายจิรัชยุติ์ อัมยงค์ ผู้ช่วยกรรมการผู้จัดการ ธนาคารธนชาต กล่าวว่า ขณะนี้ลูกค้าในธุรกิจที่เกี่ยวข้องกับรถยนต์มีการเบิกใช้สินเชื่อเพิ่มขึ้นมาก เช่น กลุ่มโชว์รูมจะมีการขยายช่องซ่อม กลุ่มผลิตอะไหล่ชิ้นส่วนต่างๆ เนื่องจากทุกคนต่างมองแนวโน้มธุรกิจว่าอยู่ในช่วงขาขึ้น 
อย่างไรก็ตาม สำหรับลูกค้าที่ต้องการสินเชื่อพิเศษวงเงินสูงเพื่อขยายโรงงาน ซื้อเครื่องจักร ธนาคารคงต้องพิจารณาถึงยอดขายในระยะยาวประกอบด้วย
ด้านสภาอุตสาหกรรมแห่งประเทศไทย ประเมินตัวเลขผลิตรถยนต์รวมของประเทศในปี 2555 ว่าจะอยู่ที่ระดับ 2.1-2.3 ล้านคัน เพิ่มขึ้นจากที่ประเมินไว้แค่ 2-2.1 ล้านคัน โดยตัวเลขยอดขายในประเทศคาดว่า จะอยู่ที่ 1.11.2 ล้านคัน